Ди къуэш республикэхэм
Скиф пщым и тахътэ
Адыгей. Дуней псом щыцIэрыIуэ дыщэкI Еутых Iэсият скиф пщыхэм я тахътэ гъэщIэгъуэн игъэхьэзыращ. Адыгейм и цIыхубэ сурэтыщIым япэу ар утыку къыщрихьэнущ Дон Iус Ростов щекIуэкIыну и выставкэм.
Жэзым къыхэщIыкIа, дыщэпс зытегъэлъэда, екIуу гъэщIэрэщIа тахътэм килограмм 50 и хьэлъагъщ, метри 2,5-рэ и лъагагъщ.
Еутых Iэсият илъэс ныкъуэкIэ зэлэжьа и IэдакъэщIэкIыр гъэщIэгъуэным къыщымынэу, телъыджэщ. Скифхэм хьэкIэкхъуэкIэхэр къызэрагъэлъагъуэу щыта гъуазджэм и теплъэ зиIэ тахътэм и Iэ телъхьэпIэхэм пщым хуэдэу барсхэр тесщ.
ГъущIым елэжь бзылъхугъэ цIэрыIуэм и IэдакъэщIэкIхэр мы гъэм къэрал зэмылIэужьыгъуэхэм щагъэлъэгъуэнущ.
Сом меларди 8 хилъхьэнущ
Къэрэшей-Шэрджэс. Къэрэшей-Шэрджэсым цемент къыщыщIагъэкI завод щыухуэным сом меларди 8 хилъхьэнущ «Евроцемент гуп» холдингым. Абы теухуа зэгурыIуэныгъэм Черкесск Iэ щытрадзащ республикэм и Iэтащхьэ Темрезов Рашид, холдингым и президент Скороход Михаил, «Кавказцемент» щIыпIэ компанием и унафэщI Степанов Владимир сымэ.
Темрезов Рашид къызэрыхигъэщамкIэ, а зэгурыIуэныгъэм Iэмал къитынущ иджырей «Кавказцемент» IэнатIэр сыт и лъэныкъуэкIи ирагъэфIэкIуэну. Абы республикэм и рынокыр фIагъ зиIэ ухуэныгъэ материалхэмкIэ къызэригъэпэщынущ, адрей щIыналъэхэми цемент хуаутIыпщыфынущ.
— Iуэхур зытетыр иджырей мардэм езэгъыу заводыщIэ, и лъэщагъыр иджыпсту лажьэм нэхърэ процент 25-кIэ нэхъыбэу, ухуэнырщ. ЗэхъуэкIыныгъэхэр илъэси 3-4-м зэфIэдгъэкIыну, 2016 гъэм цемент къызэрыщIагъэкI технологиещIэхэм дыхуэкIуэну ди мурадщ, — жиIащ Скороход Михаил.
УЭРДОКЪУЭ Женя.
